**ΘΕΜΑ :** Παραλαβή Έργου

Ημερομηνία υποβολής **: *22/05/2023***

Είμαστε επιτροπή για Προσωρινή και Οριστική παραλαβή έργου

1. Η σύμβαση υπογράφηκε και πρωτοκολλήθηκε στις 7/12/2020
2. Ολοκλήρωση έργου 3 μήνες δηλ 7/11/2020
3. Έγγραφο επιβλέποντα ότι οι εργασίες παραχώθηκαν εμπρόθεσμα 7/12/2020
4. Βεβαίωση περαίωσης εργασιών από την Διευθύνουσα Υπηρεσία 21/12/2020
5. Εν τω μεταξύ στις 7/12/2020 υπογράφεται συμπληρωματική σύμβαση για επείγουσες απρόβλεπτες εργασίες (….και το χρονικό διάστημα αυτής θα είναι έως την 7/12/2020 (ημερομηνία λήξης του έργου) !!!!!!!
6. 13/5/2021 απόφαση έγκρισης της τελικής Επιμέτρησης
7. Οριστήκαμε ως επιτροπή για Προσωρινή και Οριστική παραλαβή έργου με απόφαση Οικονομικής Επιτροπής 19-9-2022
8. 23/2/2023 λαμβάνουνε έγγραφο από την Διευθύνουσα Υπηρεσία να προχωρήσουμε στην παραλαβή γιατί έχει γίνει ειδική όχληση του αναδόχου στις 20/2/2023
9. Συνεδρίασε η επιτροπή στις 31/3/2023,  δεν υπήρχε μητρώο έργου και έγινε έγγραφο ότι δεν μπορεί να προχωρήσει η παραλαβή
10. Στις 11/4/2023 η Διευθύνουσα Υπηρεσία αποστέλλει έγγραφο στην επιτροπή ότι δεν ειχε υποβληθεί και ΦΑΥ οπότε απέρριψαν την ειδική όχληση και υποβλήθηκε και  το μητρώο στις 3/4/2023 και να προχωρήσουμε στην παραλαβή

Άποψη της επιτροπής είναι να μην προχωρήσουμε στην παραλαβή και να συνταχθεί πρωτόκολλο που αναγραφεί τους λόγους δηλ μη ύπαρξη μητρώου, ΦΑΥ, το ότι παρόλα αυτά προχώρησε η Διευθύνουσα Υπηρεσία στη βεβαίωση περαίωσης εργασιών, επίσης  σε αποδοχή της όχλησης και μετά το έγγραφο της επιτροπής απορρίπτει την όχληση και παραλαμβάνει μητρώο και ΦΑΥ μετά από 2 χρόνια

 Ερωτάται:

1. Ποιο είναι το χρονικό διάστημα παράδοσης μητρώου και ΦΑΥ καθώς δεν αναγράφεται στην νομοθεσία στο Άρθρο 170 κ 172 του ν 4412
2. Υπάρχουν  διατάξεις που καθορίζεται
3. Μπορεί να παραδοθεί μητρώο και ΦΑΥ μετά από 2 χρόνια????????
4. Μπορεί η επιτροπή να προχωρήσει σε παραλαβή όταν το μητρώο και το ΦΑΥ υποβάλλονται 2 χρόνια μετά την βεβαίωση περαίωσης εργασιών
5. Και αν παραδοθούν μετά από 2 χρόνια, επιμηκύνεται ο χρόνος παραλαβής και ο χρόνος συντήρησης
6. Όταν διενεργείται Προσωρινή και Οριστική παραλαβή ταυτόχρονα ποιος θεωρείται ο χρόνος εγγύησης
7. Μητρώο και ΦΑΥ είναι προαιρούμενα πριν εκδοθεί βεβαίωση περαίωσης εργασιών από την Διευθύνουσα Υπηρεσία

 Παρακαλούμε για τις απόψεις σας, έχουμε συνεδρίαση στισ 3/5/2023

Ευχαριστώ εκ των προτέρων

**Απάντηση:**

**Εφαρμοστέες περί παραλαβής διατάξεις:**

**Εφαρμόζονται οι (προ των τροποποιήσεων με τον Ν. 4782/2012) Διατάξεις περί Παραλαβής,** καθώς:

*Σύμφωνα με την περ.β΄παρ.5 άρθρου 140 του Νόμου Ν.4782/2021,ΦΕΚ Α` 36. ,η οποία (περ.β΄) προστέθηκε με το άρθρο 21 Ν.4903/2022,ΦΕΚ Α 46:*

 «………………………... Εάν κατά την έναρξη εφαρμογής του άρθρου 86 **(ΣΣ: Η 1η.9.2021) έχει ήδη εκδοθεί βεβαίωση περάτωσης εργασιών** για τμήμα ή για το σύνολο του έργου με τις προϊσχύσασες διατάξεις του άρθρου 168 του ν. 4412/2016**, τότε ακολουθείται η διαδικασία προσωρινής και οριστικής παραλαβής κατά τα άρθρα 170 και 172 του ν. 4412/2016 (Α` 147) όπως ίσχυαν μέχρι την 1η.9.2021**».

**Ως προς τον χρόνο εγγύησης :**

Ο χρόνος εγγύησης, κατά τον οποίο ο ανάδοχος φέρει τον κίνδυνο του έργου και υποχρεούται στη συντήρησή του, σύμφωνα με την παράγραφο 1 του άρθρου 157 («Βλάβες στα έργα – αποζημιώσεις») και την παρ. 2 του άρθρου 172 («Οριστική παραλαβή») και μετά την πάροδο του οποίου ενεργείται η οριστική παραλαβή, ορίζεται γενικά σε δεκαπέντε (15) μήνες, υπό την επιφύλαξη των οριζομένων στα έγγραφα της σύμβασης στην περίπτωση που κριτήριο ανάθεσης της σύμβασης ήταν η προσαύξηση του χρόνου εγγύησης κατά τα οριζόμενα στην περίπτωση στ΄ της παρ. 2 του άρθρου 86.

**Ως προς την ταυτόχρονη Προσωρινή και Οριστική παραλαβή:**

Η οριστική παραλαβή γίνεται μετά την προσωρινή και την πάροδο του χρόνου υποχρεωτικής από τον ανάδοχο συντήρησης. **Απαραίτητο στοιχείο για την οριστική παραλαβή κάθε δημόσιου έργου είναι ο Φάκελος Ασφάλειας και Υγείας (Φ.Α.Υ.).** Αν η προσωρινή παραλαβή δεν έχει διενεργηθεί μέχρι την οριστική παραλαβή, διενεργείται ταυτόχρονα προσωρινή και οριστική παραλαβή. Ταυτόχρονη διενέργεια της προσωρινής και οριστικής παραλαβής χωρεί μόνο στις περιπτώσεις όπου δεν συντελέσθηκε καθόλου προσωρινή παραλαβή και πληρώθηκαν οι όροι για την αυτοδίκαιη διενέργεια της οριστικής παραλαβής (ΣτΕ 4195/96).

Η οριστική παραλαβή πρέπει να διενεργηθεί μέσα σε δύο (2) μήνες από τότε που λήγει ο χρόνος εγγύησης, σύμφωνα με το άρθρο 171. Κατά την οριστική παραλαβή η επιτροπή παραλαβής παραλαμβάνει το έργο όσον αφορά την καλή κατάσταση των εργασιών. Η συντέλεση της οριστικής παραλαβής αποτελεί την αφετηρία της παραγραφής των απαιτήσεων του αναδόχου από την εργολαβική σύμβαση που δεν έχουν ήδη παραγραφεί, σύμφωνα με τις ειδικότερες διατάξεις του παρόντος νόμου.

**Αυτοδίκαιη παραλαβή:**

Αυτοδίκαιη παραλαβή συντελείται σε περίπτωση κωλυσιεργία των υπηρεσιών του κυρίου του έργου (Διευθύνουσας Υπηρεσίας, Προϊσταμένης Αρχής, Επιτροπών Παραλαβής) που εμπλέκονται στη διαδικασία της παραλαβής να υλοποιήσουν έγκαιρα την παραλαβή. Για την συντέλεση αυτοδίκαιης οριστικής παραλαβής πρέπει να συντρέξουν σωρευτικά οι παρακάτω προϋποθέσεις:

* Η έκδοση βεβαίωση περάτωσης εργασιών και εμπρόθεσμη υποβολή Τελικού Συνοπτικός Επιμετρητικού Πίνακα. (Μη εμπρόθεσμη υποβολή σημαίνει ότι η συνολική προθεσμία παραλαβής αρχίζει να τρέχει από την υποβολή της επιμέτρησης)
* Παρήλθε ο χρόνος εγγύησης, δηλ. 15 μήνες από την ημερομηνία περάτωσης του έργου (εκτός αν προσδιορίζεται διαφορετικά στα έγγραφα της Σύμβασης και στην Ε.Σ.Υ.)
* Έχει παρέλθει δίμηνο από τη λήξη του διαστήματος εγγύησης, χωρίς να εγκριθεί η οριστική παραλαβή
* Έχει παρέλθει η προθεσμία των 60 ημερών από την υποβολή της ειδικής όχλησης για την οριστική παραλαβή.

**Συνέπειες Αυτοδίκαιη; Παραλαβής:**

Μετά την αυτοδίκαιη παραλαβή, ο κύριος του έργου μπορεί να μην καταβάλει το οφειλόμενο, ή να αναζητήσει το καταβληθέν εργολαβικό αντάλλαγμα, μόνο για τις εργασίες εκείνες, προς κατασκευή του έργου που δεν εκτελέσθηκαν, δηλαδή για εργασίες συμβατικές ή υπερσυμβατικές που παρελήφθησαν μεν από τον κύριο του έργου, λόγω της συντελεσθείσας αυτοδικαίως παραλαβής, οι οποίες όμως αποδεικνύεται εκ των υστέρων ότι δεν εκτελέσθηκαν στην πραγματικότητα *(ΣτΕ 4109/2001).*

Στα υπαίτια όργανα του φορέα κατασκευής του έργου επιβάλλονται οι **πειθαρχικές ποινές** που προβλέπονται στην **παρ. 3 του άρθρου 141**. Το αρμόδιο όργανο της αναθέτουσας αρχής ή του αναθέτοντος φορέα είτε επιβάλλει εις βάρος των υπαιτίων, ανάλογα με τη βαρύτητά τους, την πειθαρχική ποινή του προστίμου μέχρι ποσού αντίστοιχου του μισθού των έξι (6) μηνών είτε τους παραπέμπει στο οικείο πειθαρχικό όργανο για την επιβολή των κατά τις κείμενες διατάξεις προβλεπόμενων πειθαρχικών ποινών.

*Παράλληλα, σύμφωνα με την 245/2020 το ΣτΕ, στην περίπτωση μη συντέλεσης της οριστικής παραλαβής του έργου, η μη υποβολή τελικού λογαριασμού του έργου δεν θεμελιώνει δικαίωμα επιστροφής των εγγυητικών επιστολών και να της καταβληθούν οι δαπάνες διατήρησής τους στην αναιρεσείουσα. Συναφώς, με την ίδια Απόφαση απορρίφθηκε το αίτημα της αναδόχου για την καταβολή αποζημίωσης λόγω της απασχόλησης προσωπικού και διάθεσης μηχανολογικού εξοπλισμού για το χρονικό διάστημα διακοπής των εργασιών, με την αιτιολογία ότι, κατά τον χρόνο υποβολής της αιτήσεως, είχαν απορριφθεί σιωπηρώς με την απόφαση της ΔΥ περί έγκρισης της τελικής επιμέτρησης και του ΠΠΑΕ και όχι και των επίμαχων αιτημάτων, τα οποία απαραδέκτως επαναφέρθηκαν.*

## Απόσβεση δικαιωμάτων αναδόχου:

Με τη διάταξη του άρθρου 173 του Ν. 4412/2016 (ως συνέχεια των νεοεισερχομένων με τον Ν. 4070/2012(άρθρο 137 παρ. 1) (με την επιφύλαξη μικρότερων προθεσμιών που προβλέπονται στον νόμο) τα εν γένει δικαιώματα του αναδόχου από τη σύμβαση αποσβέννυνται και οποιαδήποτε εξ αυτών αξίωση παραγράφεται, εάν αυτά δεν ασκηθούν, με σχετική αίτησή του προς τη διευθύνουσα υπηρεσία, μέσα σε προθεσμία τεσσάρων (4) μηνών από την εμφάνιση της γενεσιουργού τους αιτίας. Η εν λόγω διάταξη είναι σημαντικότατη, αφού υποχρεώνει τον ανάδοχο να προβάλλει έγκαιρα κάθε αξίωσή του.

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***

Τηλ. Επικοινωνίας :*6945558980*